钦定古今图书集成/理学汇编/经籍典/第185卷 > 汉董仲舒春秋繁露二 > 《俞予》
## 钦定古今图书集成/理学汇编/经籍典/第185卷 > 汉董仲舒春秋繁露二 > 《俞予》

仲尼之作《春秋》也，上探正天端，王公之位，万物民之
所欲；下明得失，起贤才以待后圣，故引《史记》理往事，
正是非也。王、公，《史记》十二公之间皆衰世之事，故门
人惑孔子曰：“吾因其行事而加乎王心焉。”以为见之
空言，不如行事转深切，故子贡、闵子、公肩子言其切
而为国家资也。其为切而至于杀君亡国，奔走不得
保社稷。其所以然，是皆不明于道，不览于《春秋》也。故
卫子夏言：“有国家者不可不学《春秋》。不学《春秋》，则无
以见前后旁侧之危，则不知国之大柄，君子重任也，
故或胁穷失国。”杀于位，一朝至尔。苟能述《春秋》之
法，致行其道，岂徒除祸哉？乃尧、舜之德也。故世子曰：
“功及子孙，光辉百世。”圣王之德，莫美于世。故予先言
《春秋》，详已而略人，因其国而容天下。《春秋》之道，大得
之则以王，小得之则以霸，故曾子、子石盛美齐侯，安
诸侯，尊天子。霸王之道，皆本于仁。仁，天心，故次以天
心。爱人之大者，莫大于思患而预防之，故蔡得意于
吴，鲁得意于齐，而《春秋》皆不告，故次以言。“怨人不可
通，敌国不可狎，攘窃之国不可使久亲”，皆防患为民
除患之意也。不爱民之渐，乃至于死亡，故言楚灵王、
晋厉公生弑于位，不仁之所致也。故善宋襄公不厄
人不由其道而胜，不如由其道而败。《春秋》贵之，将以
变习俗而成王化也。故夏言《春秋》重人，诸讥皆本此。
或奢侈使人忿怨，或暴虐贼害人，终皆祸及身。故子
池言鲁庄筑台，丹楹刻桷，晋厉之刑，刻意者，皆不得
以寿终。上奢侈，刑又急，皆不内恕，求备于人，故次以
《春秋》。缘人情，赦小过，而传明之曰“君子辞也。”孔子明
得失，见成败，疾时世之不仁失王。孔子曰：“吾因行事，
赦小过。”《传》又明之曰：“君子辞也。孔子曰：‘吾因行事，加
吾王心焉。假其位号以正人伦，因其成败以明顺逆。
故其所善则桓文行之而遂其所恶则乱国行之，终
以败。故始言大恶杀君亡国’”，终言赦小过。是亦始于麤粝，终于精微，教化流行，德泽大洽，天下之人人有
士君子之行而少过矣。亦讥二名之意也。